次袁說友巫山十二峰二十五韻
作者：毌丘恪
朝代：宋

paragraphs: 縑素巧貌溪山姿，寶藏肯笑虎頭癡。
何人夜半胠篋去，信爲羽化無疑遲。
魏明不惜萬夫力，鑿山累土誇神奇。
景陽突起芳林苑，穀城文石光參差。
葉公好龍廣射虎，大方安能不笑之。
至人於物特寓目，遠象過眼心弗隨。
我公看山正如此，肯趁兒童脚力疲。
胸中五嶽鎮地軸，眼底三辰昭旂旗。
擢由漢庭寵分鉞，來撫蜀土初褰帷。
巫山一覽窺妙處，寫入長歌賡竹枝。
坐令十二峰增重，已覺氣壓嵩華低。
太室少室敢輩行，小孤大孤何兒嬉。
岱宗日觀峻徒爾，崑崙天柱高安爲。
出雲作雨均有是，泥金鏤玉彼一時。
所謂造化一尤物，不在九華真在茲。
中山前言恐遂廢，公之妙論已四馳。
半語猶存大公正，蟠胸經濟看設施。
要令利濟均四海，無間山崖與水湄。
只今蒼生方屬望，休戚在公顰伸眉。
願公更爲天下重，所養自養觀諸頤。
量陂誰復能澂撓，德表居然無磷緇。
巖石巍巍具瞻在，孰不嘆仰聲噫嘻。
又何必東望瀛，南望嶷，北有天後之峻嶺，西有雲表之峨嵋。
與公高名并不朽，配以今日巫山詩。